钦定古今图书集成/理学汇编/学行典/第126卷 > 王通中说 > 《论时政疏》汉·贾谊
## 钦定古今图书集成/理学汇编/学行典/第126卷 > 王通中说 > 《论时政疏》汉·贾谊

凡人之智，能见已然，不能见将然。夫礼者，禁于将然
之前，而法者，禁于已然之后。是故法之所用易见，而
礼之所为至难知也。若夫庆赏以劝善，刑罚以惩恶，
先王执此之政，坚如金石，行此之令，信如四时，据此
之公，无私如天地耳，岂顾不用哉？然而曰“礼云礼云”
者，贵绝恶于未萌，而起教于微眇，使民日迁善远罪
而不自知也。孔子曰：“听讼，吾犹人也，必也使无讼乎！”
为人主计者，莫如先审取舍，取舍之极定于内，而安
危之萌应于外矣。安者非一日而安也，危者非一日
而危也，皆以积渐然，不可不察也。人主之所积，在其
取舍。以礼义治之者，积礼义，以刑罚治之者，积刑罚。
刑罚积而民怨背，礼义积而民和亲。故世主欲民之
善同，而所以使民善者或异，或道之以德教，或驱之
以法令。道之以德教者，德教洽而民气乐；驱之以法
令者，法令极而民风哀。哀乐之感，祸福之应也。